**Pellervo Johannes Uotila** (21. joulukuuta 1912 Virrat – 20. joulukuuta 1990 Virrat) oli suomalainen maanviljelijä ja järjestövaikuttaja, joka sai maanviljelysneuvoksen arvonimen.

Henkilöhistoria
---------------

Uotilan vanhemmat olivat maanviljelijä Heikki Aleksander Uotila ja Kristiina Uotila ja puoliso vuodesta 1941 Greta Liisa Lindholm. Uotila tuli ylioppilaaksi Tampereen klassillisesta lyseosta 1934 ja valmistui Helsingin yliopistosta maatalous- ja metsätieteiden kandidaatiksi ja agronomiksi 1939. Hän teki opintomatkoja lukuisiin eri maihin ja oli ASLA-stipendiaatti Yhdysvalloissa 1957. Työtehoseurassa Uotila työskenteli lähes neljäkymmentä vuotta, erityisesti maatalouden rationalisoinnin parissa.

Uotila oli Työtehoseuran tutkimus- ja koulutusagronomi 1939–1946, maatalousosaston neuvontatoimiston päällikkö vuodesta 1945, maatalousosaston päällikkö 1948–1971, tutkimus- ja opetuskeskuksen johtaja 1963–1977, tutkimus- ja koetila Matkun kartanon johtaja vuodesta 1964, maatalous- ja rakennusosaston päällikkö 1971–1977 sekä Työtehoseuran johtokunnan sihteeri 1968–1974, varatoimitusjohtaja vuodesta 1965 ja johtokunnan jäsen 1975–1977. Uotila oli myös maanviljelijä omistamallaan tilalla Virroilla vuodesta 1951. Hän toimi lisäksi maatalousministeriön työasiain ylimääräisenä esittelijänä 1946–1947, vs. työtieteen opettajana Helsingin yliopistossa 1954–1955 ja maatalousjärjestöjen radiotoimikunnan Yleisradion Maamiehen tietolaarin hoitajana 1956. *Teho*-lehden päätoimittaja Uotila oli 1974–1977. Hänellä oli lisäksi lukuisia kotimaisia ja kansainvälisiä asiantuntija- ja luottamustehtäviä omalla alallaan ja hän julkaisi siltä useita tutkimuksia ja tietoteoksia. Maanviljelysneuvoksen arvonimen Uotila sai 1974.

Julkaisuja
----------

* *Maamiehen taitokirja*, 1961 Työtehoseuran julkaisuja, 69. (Martti Sipilän, Mikko Kantolan, Aarne Levanderin ja Mikko Valjakan kanssa)

### Tutkimuksia

* *Minkälaisen traktorin valitsen?*, Valtion teknillinen tutkimuslaitos. Valtion teknillinen tutkimuslaitos. Tiedotus. Sarja 1, Puu. Työtehoseura 1952
* *Rakennan itse kalkin- ja väkilannoitteenlevittäjän: selvitys kalkin ja väkilannoitteiden levittäjäkilpailusta*, TTS tutkimuksen julkaisuja. Työtehoseura 1953 (Alvi Seisen kanssa)
* *Maatalouskonekanta ja korjaamokysymys*, 1963, julkaisussa *Tehostaja*, 21(1963)6, s. 49-52, s. 54, s. 56
* *Tutkimus viljan käsittelyn sekä säilytys- ja kuivatustilojen järjestelystä maatiloilla*, Työtehoseura 1966 Moniste (Alvi Seisen kanssa)
* *Ruokaperunan viljely- ja varastointimenetelmien kustannusvertailu*, Valtion teknillinen tutkimuslaitos. Tiedotus 1968 Moniste (Tuomo Saloniemen kanssa)
* *Tutkimus korsirehuvarastojen sijoituksen ja muodon tarkoituksenmukaisuudesta*, 1968 Moniste (Kari Liskolan kanssa)
* *Perunan, juurikasvien ja vihannesten varastointitutkimus*, 1969 Moniste (Alvi Seisen kanssa)
* *Tutkimus eri tuotantosuuntien vaikutuksesta maatilan rakennustiloihin ja työntarpeeseen*, 1969 Moniste (Martti Sipilän, Risto Anttilan ja Tuomo Saloniemen kanssa)
* *Tuoreviljan säilöntä ja käsittely: tutkimus tuoreen viljan säilönnän ja käsittelyn teknis-taloudellisesta kehittämisestä*, 1975. Moniste

Lähteet
-------

1. 1 2 3  Hemminki, Tiina: Maanviljelysneuvos Pellervo Uotila (1912–1990). *Suomen talouselämän vaikuttajat* -verkkojulkaisu (maksullinen). 20.5.2010. Suomalaisen Kirjallisuuden Seura. Viitattu 20.1.2023.
2. 1 2  Kuolleet. Maanviljelysneuvos Pellervo Uotila.  *Uusi Suomi*, 7.1.1991, nro 6, s. 6. Kansalliskirjasto. Viitattu 20.1.2023.

Aiheesta muualla
----------------

* Tiina Hemminki: Pellervo Uotila *Biografiasampo*.